Frico e fantasie cun Arnaldo Zorzetto, e a Otubar il FRICO plui lunc dal mont
«Un frico vegan? Ma sino mats?». Sì: un frico vegan. Se il formadi al è un prodot che al ven dal nemâl, un frico vegan al vûl dî gjavâi il formadi e meti alc di compagn, che però nol è il formadi. Une marcje dal made in Cjagne lu à fat e lu sta vendint: il frico vegan. Arnaldo Zorzetto - imprenditôr e in passât gjestôr di locâi de movida udinese, fin che al à finît par vierzi a Cividât un puest là che il mangjâ furlan al è l’umbriçon dal mont - si suste. Il frico al è il master–plat de sô Osteria alla terrazza e di un progjet che, partît de citât ducâl, al è lât pes sagris di dut il Friûl. Ancjemò sul frico vegan: «Jo no discut lis sieltis di marketing, ma par plasê: no stait a clamâlu frico. Un frico cence formadi nol è frico. Vonde. Che lu clamin… ce saio jo… pete di cartufulis? Ma no frico».
La tutele dal prodot. Par cui che no lu cognòs, Arnaldo Zorzetto al è un personaç tant creatîf. Un vulcan di ideis. La ultime si davuelzarà chest atom: il frico plui lunc dal mont. Un fricon dilunc dai 86 metris dal Puint dal Diaul, a Cividât. Cun tant di documentazion video, doprant un dron. Parcè un event dal gjenar? «Par sburtâ la tutele dal prodot, sensibilizâ la int e tirâ dongje noaltris piçui produtôrs par fâ deventâ il frico Dop o Igp: cun tutele ricognossude e un dissiplinâr clâr, che lu pei al Friûl. La tutele dai produtôrs par prins. Problemis come che a son stâts cul Tokai, no ju viôt, nol è pericul che il prodot nus vegni robât. Ma za vuê al supermarcjât si cjate frico produsût in Lombardie. Alc al va fat par blocâ chestis delocalizazions: il frico al à di jessi un prodot di un teritori».
Po dopo, si à di frontâ il probleme dal non. No ducj a san che Frico al è un non comerciâl olandês regjistrât, di une aziende grandonone che e prodûs formadi. Par capîsi: une specie di Nutella dal lat lavorât, pressât e, si fâs par dî, insacât: baste viodi la galarie des piecis di formadi sul web. Prodots che a van ancje in Gjermanie, France e Spagne. La Frico Cheese e à za jevât pucis in passât sul non, par vie che al è regjistrât e che in Olande al identifiche un prodot specific, come la Nutella pe creme di cjocolate. «Dome Savio, il produtôr plui impuartant di frico chi di nô, al è rivât a vê une liberatorie par doprâ il non. La idee dal event di Cividât e vûl creâ un Consorzi o une Associazion di impresis par studiâ soluzions buinis pal marcjât e prudelâlu cuntun dissiplinâr».
Street food. Zorzetto al à pandût il frico ator pal Friûl maridant il concet dal Street food, frico tant che “mangjâ di strade”. La sô Ostarie e je intune vie strete, e par vie de assonance cul non street lu à lançât su Tripadvisor tant che locâl che al propon mangjâ origjinâl e gjenuin. Cuatri agns za fa, si è inventât il Frico-burger, un panin implenât di frico, pratic di cjapâ sù e di puartâ vie.
No “mangjâ e murî” ma: mangjâ e talpinâ pe storie de citadine su lis aghis da Nadison. Slargjant la filosofie, si è inventât une ApeCar par dâ fûr il Frico-burger ator. L’an passât, a Friulidoc, al à vendût 1500 panins di frico.
E invezit, la partecipazion al Street Food Truck Festival (event davuelt a Udin in Zardin Grant, tancj furgons e birocins che a proponevin mangjativis di cualitât) lu à fat incuintrâ cun chei di Farinel on the road, che dai Cjanâi dal Canavês (Piemont) a proponevin la “miasse”, piadinis di polente, cuetis sul fier ardint. «E cussì,o vin proponude ancje une piadine furlane: cun dentri ce che un al vûl. Il persut di Sant Denêl o il stes frico».
La invenzion che invezit e à plui pandût il non di Zorzetto ator al è Man vs Frico, une kermesse che e zire par locâi e sagris. Vêso presint lis garis che a vadin a butinton in Americhe, dulà che un al sfide altris concorints a mangjâ une cierte cuantitât di hamburger, plui svelt che al pues? Man vs Frico e je une gare jenfri mangjadôrs di frico. Si scuen parâ jù un chilo e mieç di robe. A àn za partecipât in 230 di lôr. Il record lu à Marco Giorgiutti che al à netât il plat in 3 minûts e 7 seconts. ❚
✒ Oscar Puntel
fur_Latn fur_Latn fur_Latn fur_Latn fur_Latn fur_Latn fur_Latn fur_Latn ast_Latn